*****

ΚΑΝΟΝΙΣΜΟΣ (ΕΟΚ) αριθ. 2052/87 ΤΗΣ ΕΠΙΤΡΟΠΗΣ

της 10ης Ιουλίου 1987

για την υπαγωγή των εισαγωγών ορισμένων κατεψυγμένων καλαμαριών στον όρο της τήρησης της τιμής αναγωγής

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 3796/81 του Συμβουλίου της 29ης Δεκεμβρίου 1981 περί κοινής οργανώσεως αγοράς στον τομέα των αλιευτικών προϊόντων (1), και ιδίως το άρθρο 21 παράγραφος 6, όπως τροποποιήθηκε τελευταία από τον κανονισμό (ΕΟΚ) αριθ. 2315/86 (2),

Εκτιμώντας

ότι το άρθρο 21 παράγραφος 4 του κανονισμού (ΕΟΚ) αριθ. 3796/81 προβλέπει, μεταξύ άλλων, ότι στην περίπτωση που η τιμή « ελεύθερο στα σύνορα» συγκεκριμένου προϊόντος, που εισάγεται από τρίτη χώρα, παραμένει κατώτερη από την τιμή αναγωγής, επί τρεις τουλάχιστον διαδοχικές ημέρες αγοράς και εφόσον εισάγονται σημαντικές ποσότητες αυτού του προϊόντος, οι εισαγωγές των προϊόντων που απαριθμούνται, μεταξύ άλλων, στο παράρτημα ΙΙ του εν λόγω κανονισμού είναι δυνατόν να υπόκεινται στον όρο ότι η τιμή «ελεύθερο στα σύνορα» είναι τουλάχιστον ίση με την τιμή αναγωγής·

ότι ο κανονισμός (ΕΟΚ) αριθ. 3191/82 της Επιτροπής (3) καθορίζει τις λεπτομέρειες εφαρμογής του καθεστώτος των τιμών αναγωγής στον τομέα των αλιευτικών προϊόντων και ιδιαίτερα τον καθορισμό της τιμής «ελεύθερο στα σύνορα» που προβλέπεται στο άρθρο 21 παράγραφος 3 του κανονισμού (ΕΟΚ) αριθ. 3796/81·

ότι, με τον κανονισμό (ΕΟΚ) αριθ. 4105/86 της Επιτροπής (4), καθορίστηκαν, μεταξύ άλλων, οι τιμές αναγωγής για τα καλαμάρια που απαριθμούνται στο παράρτημα ΙΙ του κανονισμού (ΕΟΚ) αριθ. 3796/81 για την αλιευτική περίοδο 1987·

ότι, κατά τη διάρκεια των πέντε πρώτων μηνών του 1987, διαπιστώθηκε ότι, στην Ιταλία, οι εισαγωγές καλαμαριών Loligo των ειδών Loligo, κατεψυγμένα, ολόκληρα, μη καθορισμένα, καταγωγής Πολωνίας, πραγματοποιήθηκαν σε ασυνήθιστα χαμηλές τιμές·

ότι, για τα προϊόντα αυτά, οι τιμές «ελεύθερο στα σύνορα» σημαντικών ποσοτήτων παρέμειναν κατώτερες από τις τιμές αναγωγής επί τρεις διαδοχικές ημέρες·

ότι, δεδομένου ότι το εισαγόμενο προϊόν παρουσιάζει εμπορικά χαρακτηριστικά ανάλογα με το κοινοτικό προϊόν, οι εισαγωγές αυτές επιφέρουν μείωση της τιμής του κοινοτικού προϊόντος, πράγμα που σήμαινε, ιδίως μείωση στην ιταλική αγορά ίση με 30 % της μέσης τιμής κατά το 1986· ότι, λαμβανομένου υπόψη του προβλεπομένου ύψους των εισαγωγών αυτών και της τιμής του εισαγόμενου προϊόντος υπάρχει φόβος ότι η κατάσταση αυτή των τιμών θα διατηρηθεί ή θα επιδεινωθεί κατά τους προσεχείς μήνες· ότι, για να αποφεύγονται οι διαταραχές που οφείλονται σε προσφορές σε τιμή ασυνήθιστα χαμηλή, πρέπει να εξαρτώνται οι εισαγωγές των εν λόγω προϊόντων από την τήρηση των τιμών αναγωγής·

ότι, σύμφωνα με το άρθρο 21 παράγραφος 6 δεύτερη γραμμή του κανονισμού (ΕΟΚ) αριθ. 3796/81, η Επιτροπή μπορεί να θεσπίσει το μέτρο που προβλέπεται από τον παρόντα κανονισμό κατά το διάστημα που μεσολαβεί μεταξύ των περιοδικών συνεδριάσεων της Επιτροπής Διαχείρισης Προϊόντων Αλιείας,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Η θέση σε ελεύθερη κυκλοφορία στην Κοινότητα καλαμαριών κατεψυγμένων, ολόκληρων, μη καθαρισμένων, του γένους Loligo και του είδους Loligo patagonica που υπάγονται στη διάκριση ex 03.03 Β IV α) 1 αα) του κοινού δασμολογίου, καταγωγής Πολωνίας, υπόκειται στον όρο ότι η τιμή «ελεύθερο στα σύνορα» είναι ίση με την τιμή αναγωγής που αναφέρεται στο παράρτημα.

2. Εντούτοις, η παράγραφος 1 δεν εφαρμόζεται για τα προϊόντα για τα οποία παρέχεται η απόδειξη ότι είναι καθ' οδόν προς την Κοινότητα κατά την ημερομηνία έναρξης ισχύος του παρόντος κανονισμού.

Οι ενδιαφερόμενοι αποδεικνύουν στις αρμόδιες τελωνειακές αρχές, χρησιμοποιώντας όλα τα τελωνειακά έγγραφα οδικής σιδηροδρομικής ή θαλάσσιας μεταφοράς ότι έχουν τηρηθεί οι όροι που προβλέπονται στο προηγούμενο εδάφιο.

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται μέχρι τις 31 Οκτωβρίου 1987.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 10 Ιουλίου 1987.

Για την Επιτροπή

Antonio CARDOSO E CUNHA

Μέλος της Επιτροπής

(1) ΕΕ αριθ. L 379 της 31. 12. 1981, σ. 1.

(2) ΕΕ αριθ. L 202 της 25. 7. 1986, σ. 1.

(2) ΕΕ αριθ. L 338 της 30. 11. 1982, σ. 13.

(4) ΕΕ αριθ. L 379 της 31. 12. 1986, σ. 19.

ΠΑΡΑΡΤΗΜΑ

(ECU/τόνο καθαρού βάρους)

1.2.3 // // // // Κλάση

του κοινού

δασμολογίου

// Περιγραφή εμπορευμάτων

// Τιμή αναγωγής

// // // // ex 03.03 Β IV α) 1 αα) // Καλαμάρια Loligo του γένους, του είδους Loligo patagonica κατεψυγμένα, ολόκληρα, μη καθαρισμένα // 1 071 // // //